বিবেকানন্দ উড়ালপুলে যে বিপর্যয় ঘটতে চলেছে, তার আভাস কি পাচ্ছিলেন নির্মাণকর্মীরা?‌ ওই সেতুতে কাজ করা কিছু কর্মীর বক্তব্যে তেমনই ইঙ্গিত মিলছে। মুর্শিদাবাদের বাসিন্দা মিলন শেখ এই সেতুর একজন ঠিকা কর্মী। তাঁর সঙ্গে আরও বেশ কয়েকজন সেতুর ঢালাইয়ের কাজ করছেন। মিলন ও তাঁর সহকর্মীরা বৃহস্পতিবার দুপুরে যখন সেতুর ওপর কাজ করছিলেন, তখন সেটি ভেঙে পড়ে। গুরুতর আহত মিলন ও তাঁর সহকর্মীরা হাসপাতালে ভর্তি। বললেন অভিজ্ঞতার কথা। মিলন ও তাঁর সহকর্মীদের বক্তব্য, বুধবার রাত থেকে ওই অংশে ঢালাইয়ের কাজ শুরু হয়। কিন্তু যান্ত্রিক গোলযোগে মাঝেমধ্যেই কাজ বন্ধ রাখতে হচ্ছিল। যেখানে ঢালাই হচ্ছিল, তার ভার ধরে রাখতে পারছিল না বাকেট। বোল্টগুলি ভেঙে পড়ছিল। ঢালাই বন্ধ রেখে দায়িত্বপ্রাপ্ত আধিকারিককে ডাকা হয়। তাঁর নির্দেশে ওয়েল্ডিং করা হয় বোল্টগুলো। এর পর বৃহস্পতিবার সকাল থেকে ফের ঢালাই শুরু হয়। দুপুর ১২টা নাগাদ ফের কয়েকটি বোল্ট খুলে পড়ে। এর কিছু পর হুড়মুড়িয়ে ভেঙে পড়ে সেতুর ওই অংশটি। ওপর থেকে নিচে পড়ে যান মিলন এবং তাঁর সহকর্মীরা। কারও হাত ভেঙেছে, কারও পা। কারও আবার মাথায় আঘাত লেগেছে। তাঁরা বেঁচে গেলেও নির্মাণ সংস্থার দুই কর্মীর এখনও খোঁজ মেলেনি। অন্য কর্মীদের বক্তব্য, ভার ধরে রাখতে না পেরে যখন বাকেট ভেঙে পড়ছিল, তখনই সতর্ক হলে এই দুর্ঘটনা ঘটত না। দীর্ঘ দিন এই উড়ালপুলের কাজ বন্ধ থাকায় বহু জায়গায় লোহার কাঠামোয় ধরেছে মরচে। থামের নিচে জমেছে জল। ফলে কমজোরি হয়েছে ভার কাঠামো।‌‌